KCE ร่วง 2 วันติด! ลบอีก 3% โบรกจ่อหั่นกำไรปีนี้ลงอีก 20% พ่วงลดเป้าเหลือ 52 บ.
KCE ร่วง 2 วันติด! ลบอีก 3% โบรกจ่อปรับประมาณการกำไรปีนี้ลงอีก 20% พ่วงลดเป้าเหลือ 52 บาท จากเดิม 62 บาท เซ่นบาทแข็ง-ต้นทุนทองแดงพุ่ง
KCE ร่วง 2 วันติด! ลบอีก 3% โบรกจ่อหั่นกำไรปีนี้ลงอีก 20% พ่วงลดเป้าเหลือ 52 บาท เซ่นบาทแข็ง-ต้นทุนทองแดงพุ่ง
9 ก.พ. 2566

ผู้สื่อข่าวรายงานว่า วันนี้(9ก.พ.66) ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 11:02 น. อยู่ที่ระดับ 49.00 ลบ 1.50 บาท หรือ 2.97% ราคาสูงสุด 50.25 บาท ราคาต่ำสุด 48.25 บาท ด้วยมูลค่าซื้อขาย 1.38 พันล้านบาท ราคาหุ้นร่วง 2 วันติดจากวานนี้ปิดที่ระดับ 50.50 บาท หรือลดลง 11.40%

ด้านบล.ฟินันเซีย ไซรัส ระบุในบทวิเคราะห์วันนี้ การประชุมวานนี้โทนเป็นลบ ผู้บริหารตั้งเป้ารายได้สกุล US$ ปี 66 โตเพียง 5% ตามคาดการณ์ยอดขายรถยนต์ทั่วโลกที่จะติดลบเล็กน้อย ขณะที่ตั้งเป้า Gross Margin ไม่ต่ำกว่า ปี 65 ที่ทำได้ 22.8%
โดยระยะสั้นกำไรไตรมาส 1/66 คาดยังหดตัวต่อจากรายได้ที่คาดทำได้เพียงทรงตัวเทียบไตรมาสก่อนหน้า และ Margin ยังมีปัญหาจากบาทแข็งและสต็อกวัตถุดิบราคาสูง คาดหวังการฟื้นตัวในไตรมาส 2/66 และไตรมาส 3/66 ส่วนโรงงานใหม่ที่โรจนะยังไม่เริ่มสร้างอยู่ระหว่าปรับ Layout คาดว่าจะเริ่ม Operate ได้ในครึ่งหลังปี 67
ทั้งนี้เบื้องต้นมีแนวโน้มปรับลดประมาณการกำไรปี 66 ลง 15%-20% เป็น 2.3-2.38 พันล้านบาท ทรงตัวเทียบไตรมาสก่อนหน้า และมีแนวโน้มปรับลดราคาเป้าหมายเหลือ 50-52 บาท จากเดิมที่ 62 บาท ยังไม่น่าสนใจในการเข้าลงทุน
บล.พาย ระบุในบทวิเคราะห์วันนี้(9ก.พ.66) ว่า กลุ่ม Electronics มีแนวโน้มกดดันต่อเนื่องหลังจากรายงานผลประกอบการไตรมาส 4/65 ที่ค่อนข้างอ่อนแอรับแรงกดดันจากการพุ่งขึ้นของราคาทองแดงประกอบกับเงินบาทที่แข็งค่าเร็ว ขณะที่แนวโน้มช่วงไตรมาส 1/66  ก็ยังไม่สดใสสำหรับ (KCE) วานนี้(9ก.พ.66)มีประชุมนักวิเคราะห์ผู้บริหารระบุว่าต้นทุนทองแดงระดับสูงยังรับรู้ต่อเนื่องในช่วงไตรมาส 1/66 จึงเสี่ยงที่ DELTA และ HANA จะได้ผลกระทบเช่นกัน